Број на Службен весник: 87/2020

Датум на објава на Службен весник: 02.04.2020

**МИНИСТЕРСТВО ЗА ПРАВДА**

Врз основа на член 19 став 2 од Законот за извршување на санкциите („Службен весник на Република Северна Македонија“ бр.99/19 и 220/19), министерот за правда донесе

ПРАВИЛНИК ЗА РАСПОРЕДУВАЊЕ, КЛАСИФИКАЦИЈА  И РАЗМЕСТУВАЊЕ НА  ОСУДЕНИТЕ ЛИЦА ВО КАЗНЕНО - ПОПРАВНИТЕ УСТАНОВИ

**Член 1**

Со овој правилник се пропишува распоредувањето, класификацијата и разместувањето на осудените лица во казнено - поправните установи.

**Член 2**

Под „класификација“, во смисла на овој правилник, се подразбира поделба на осудените лица во соодветни одделенија во рамки на казнено-поправната установа (во натамошниот текст: установата) од одреден вид заради примена на мерки од ист или сличен вид.

Под „распоредување“, во смисла на овој правилник, се подразбира групирање на осудените лица во соодветни групи во рамките на одделенијата во установата од одреден вид.

Под „разместување“, во смисла на овој правилник, се подразбира промена на одредената група, одделение или установа заради успешно реализирање на целите на третманот.

**I. КЛАСИФИКАЦИЈА НА ОСУДЕНИ ЛИЦА**

**Член 3**

При класификација на осудените лица, се земаат во предвид следните податоци:

- податоците од извршеното испитување на личноста на осуденото лице во приемното одделение на установата;

- видот и природата на кривичното дело;

- степенот на кривичната одговорност;

- податоците од извршената проценка за ризик;

- побудите од кои е извршено кривичното дело;

- ставот на осуденото лице кон кривичното дело;

- начинот на кој осуденото лице започнало да ја издржува казната;

- пeнолошка осудуваност;

- однесувањето на осуденото лице при поранешно издржување на казната затвор во установата каде ја издржувал;

- возраста;

- здравствената состојба;

- извештај за однесувањето на лицето за време додека издржувало мерка притвор,

- психолошките, педагошките, социјалните, безбедносните карактеристики и потреби на осуденото лице и

- околноста дали против осуденото лице се води друга постапка или му е изречена друга казна затвор.

**Класификација на осудените лица во одделенија на установи од затворен вид**

**Член 4**

Во затворено одделение се класификува лице осудено на казна затвор во траење подолго од три години, како и казна затвор над една година за лице порано осудувано на казна затвор, чиј степен на ризик е многу висок, висок, среден или низок, кое е неподготвено за прифаќање на програмата за третман и од кое се очекува потешко да се

адаптира на условите во установата.

**Класификација на осудените лица во одделенија на установи од полуотворен вид**

**Член 5**

Осудените лица во установи од полуотворен вид се класификуваат во затворено, полуотворено или отворено одделение.

Во затворено одделение се класификува лице осудено на казна затвор во траење до три години или ако остатокот од казната е до три години, како и казна затвор до една година за лице порано осудувано на казна затвор, чиј степен на ризик е многу висок, висок или среден, кое е неподготвено за прифаќање на програмата за третман и од кое се очекува потешко да се адаптира на условите во установата.

Во полуотворено одделение се класификува лице осудено на казна затвор во траење до три години или ако остатокот од казната е до три години, како и казна затвор до една година за лице порано осудувано на казна затвор, чиј степен на ризик е висок, среден или низок и кое е делумно подготвено за прифаќање на програмата за третман.

Во отворено одделение се класификува лице осудено на казна затвор во траење до три години, чиј степен на ризик е низок или многу низок и кое е подготвено за прифаќање на програмата за третман.

**Класификација на осудените лица во одделенија на установи од отворен вид**

**Член 6**

Во полуотворено одделение се класификува осудено лице чиј степен на ризик е висок или среден, кое е неподготвено за прифаќање на програмата за третман и од кое се очекува потешко да се адаптира на условите во установата.

Во отворено одделение се класифицира осудено лице чиј степен на ризик е низок или многу низок и кое е подготвено за прифаќање на програмата за третман.

**II. РАСПОРЕДУВАЊЕ ВО ГРУПА ВО УСТАНОВИ ОД ЗАТВОРЕН ВИД**

**Член 7**

Осудени лица класифицирани во затворено одделение се распоредуваат во група В1, В2 или В3.

Во групата В1 се распоредува осудено лице чиј степен на ризик е многу висок и висок.

Во групата В2 се распоредува осудено лице чиј степен на ризик е висок или среден.

Во групата В3 се распоредува осудено лице чиј степен на ризик е среден или низок, а за осуденото лице со изречена казна затвор над три години да влијае и околноста дали против него се води друга постапка за кривично дело или му е изречена друга казна затвор.

**Распоредување во група во установи од полуотворен вид**

**Член 8**

Осудени лица класификувани во затворено одделение се распоредуваат во група В2 или В3.

Во групата В2 се распоредува осудено лице чиј степен на ризик е висок или среден.

Во групата В3 се распоредува осудено лице чиј степен на ризик е среден.

Осудените лица класификувани во полуотворено одделение се распоредуваат во група Б.

Во групата Б се распоредува осудено лице чиј степен на ризик е среден или низок.

Осудените лица класификувани во отворено одделение, чиј степен на ризик е низок или многу низок се распоредуваат во група А.

**Распоредување во група во установи од отворен вид**

**Член 9**

Осудените лица класифицирани во отворено одделение, чиј степен на ризик е низок или многу низок и против кои не се води друга постапка или не им е изречена друга казна затвор, се распоредуваат во група А.

**III. РАЗМЕСТУВАЊЕ НА ОСУДЕНИТЕ ЛИЦА**

**Член 10**

Кога се разместува осуденото лице се врши промена на третманската група  од построга во полиберална и обратно.

Осуденото лице за да биде разместено во полиберална група треба:

- да има издржано дел од казната затвор;

- да не му е изречена дисциплинска казна во последниот месец за полесна повреда на редот и дисциплината и без дисциплинска казна за потешки повреди на редот и дисциплината во установа од полуотворен и отворен вид, а во установи од затворен вид без дисциплинска казна за полесни повреди на редот и дисциплината во последните три месеци и без дисциплинска казна за потешки повреди на редот и дисциплината во последните шест месеци;

- да има проценка на резултати од реализација на индивидуалната програма за третман и

- против него да не се води друга постапка или да не му е изречена друга казна затвор.

**Разместување во установи од полуотворен вид**

**Член 11**

Осудени лица на казна затвор до три години може да биде разместено од група В2 во група В3 по издржана 1/3 од должината на казната затвор, согласно член 10 став 2 од овој правилник.

**Разместување во установи од затворен вид**

**Член 12**

Осудени лица на казна затвор од 1 до 10 години може да биде разместено од група В2 во група В3 по издржана 1/3 од должината на казната затвор, согласно член 10 став 2 од овој правилник.

Осудени лица на казна затвор од 10 до 20 години може да биде разместено од група В2 во група В3 на една година пред 1/2 од должината на казната затвор, согласно член 10 став 2 од овој правилник.

Осудени лица на казна затвор од 20 до 40 години може да биде разместено од група В2 во група В3 по издржани 2/3 од должината на казната затвор, согласно член 10 став 2 од овој правилник.

Осуденото лице кое не ги исполнува очекувањата од општите услови за разместување може да се размести во построга група во рамките на истото одделение.

Разместено осудено лице во построга група може повторно да биде разместено во полиберална група по издржани 6 месеци од разместувањето во построга група.

Регресирано осудено лице во установа од затворен вид за сторена дисциплинска повреда бегство, злоупотреба на погодност-невраќање од користење на погодност надвор од установата и ненавремено враќање од прекин на казната, може да се размести во полиберална група, согласно член 10 став 2 од овој правилник и има издржано 3/4 од неиздржаниот дел од казната.

**Член 13**

Со денот на влегувањето во сила на овој правилник престанува да важи Правилникот за распоредување, класификација  и разместување на осудените лица во казнено - поправните установи  („Службен весник на Република Македонија“ бр.173/11).

**Член 14**

Овој правилник влегува во сила наредниот ден од денот на објавувањето во „Службен весник на Република Северна Македонија“.

|  |  |
| --- | --- |
| Бр. 01-1364/1 |  |
| 26 март 2020 година | Министер за правда, |
| Скопје | д - р Рената Дескоска, с.р. |